Manor Lords

Manor Lords (македонски: Господари на имоти) — компјутерска игра во жанрот средновековен симулатор за градење градови и тактика во реално време, развиена од Гжегож „Грег“ Стичен од студиото Slavic Magic и објавена од Hooded Horse.

Играта била издадена во ран пристап на 26 април 2024 г. и била најпосакуваната игра на платформата Steam пред нејзиното издавање, со над два милиони додатоци на списокот со желби.

 Играчки процес 
Вдахната од Франконија кон крајот на XIV век, Manor Lords е игра за градење градови што вклучува тактичка војна во реално време. Играта исто така може да се смета за колониска симулација.

Во Manor Lords има пет различни режими: „Подем кон просперитет“ (англ. Rise to prosperity), „Обнова на мирот“ (англ. Restoring the peace), „На работ“ (англ. On the edge), „Двобој“ (англ. A duel) и „Скршено царство“ (англ. Fractured Realm). „Подем кон просперитет“ е режим без борба, додека другите режими вклучуваат различен степен на борба и непријатели.

Играта нуди одреден степен на приспособливост; играчите можат да прилагодуваат вредности во играта како што се почетната положба, картите и заканите. Дополнително, играчите можат да го уредуваат и својот лик, име и грб од широк спектар на понудени можности. Manor Lords обично се гледа од птичјо гледиште, но вклучува и режим на камера од трето лице што им овозможува на играчите да се движат низ своите улици.

 Градење на градови 
Според развивачот, целта на играта е да обезбеди органско градење на градови. Аспектите на градење градови се сосредоточуваат на проширување на првично малата населба преку собирање ресурси, управување со синџири на снабдување и проширување на трговските мрежи, додека истовремено се управува и со заканите за внатрешната сплотеност на населбата.

Патиштата се речиси секогаш закривени, а куќите можат да се градат без пречки од фиксни или рачно направени мрежи за зонирање што се среќаваат во игрите SimCity и Skylines. Механиките за градење се мотивирани од растот на вистинските средновековни градови и села, каде што големите трговски патишта и пределот влијаеле на обликувањето и развојот на населбите. Играчите, исто така, мораат да управуваат со исклучителните барања и можности на секоја сезона во играта. Градбите и работните места мораат да се одржуваат за да работат ефикасно, додавајќи слој на долгорочно планирање во управувањето со градот. Подробната и реална изградба на замоци и утврдувања им овозможува на играчите да додадат одбрана и естетика, подобрувајќи ги и играчкиот процес и растот на населбата.

 Управување со ресурси и финансии 
Покрај градењето градови, играта има воспоставено и сложен финансиски систем. Нагласокот на играта на длабинска историска точност значи дека играчите мораат да управуваат со шест видови даноци, и да балансираат брз раст со влијанијата од околината како што се временските услови и можноста за деградација на животната средина, вклучувајќи ја исцрпеноста на почвата и обесшумувањето.

Од играчите се бара да балансираат систем на увоз и извоз на разни стоки, годишен кралски данок, пљачки од бандити и плен, како и даноци и десетоци на селаните што влијаат на вредностите на задоволство и ги одредуваат парите што „господарот“ ги задржува за да го одржуваат својот замок и село.

 Средновековно војување 
Надвор од судирите со бандити, некои режими на играта вклучуваат територијални проширувања, борби против непријатели и господари со вештачка интелигенција, како и други противници или борба со бос против територијата на барон што се проширува.

Играта нуди историски точни можности за изнајмување привремени трупи со различна опрема и нивоа на вештини, можност за обука и опремување на лична придружба, или вооружување на селаните за борба против непријателите. Играчите можат да командуваат со тактички битки во реално време, земајќи ги предвид заморот, временските услови и опремата. Дополнително, играта располага со развиен систем за дипломатија за општење со другите господари управувани од вештачка интелигенција, користејќи влијание или закани за да влијаат на нивните постапки.

 Наводи 

 Надворешни врски 



Категорија:Игри за Windows
Категорија:Игри за Xbox One
Категорија:Игри за Xbox Series X/S
Категорија:Инди-игри
__СОСОДРЖИНА__
__ИНДЕКС__